CHO จ่อคัมแบ็ค! ลุยส่งมอบรถ 92 คัน บุ๊ครายได้ถึงปีหน้า ลุ้นประมูลงานอีก 130 ลบ.
CHO จ่อคัมแบ็ค! ลุยส่งมอบรถ 92 คัน บุ๊ครายได้ถึงปีหน้า ลุ้นประมูลงานเพิ่ม 130 ลบ.
24 พ.ย. 2559

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช ทวี จำกัด (มหาชน) หรือ CHO เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า บริษัทได้รับคำสั่งซื้อรถบรรทุกสินค้าจาก บริษัท ลินฟ้อกซ์ เอ็ม โลจิสติคส์ (ประเทศไทย) จำกัด จำนวน 92 คัน มูลค่า 230 ล้านบาท โดยคาดว่าจะสามารถทยอยส่งมอบรถและบันทึกรายได้ ได้ตั้งแต่ปีนี้จนถึงปี 2560 
ขณะเดียวกันบริษัทยังอยู่ระหว่างประมูลงานรถเคเทอร์ริ่ง ของบริษัท การบินไทย จำกัด (มหาชน) หรือ THAI จำนวน 21 คัน มูลค่าราว 130 ล้านบาท ซึ่งจะมีการเปิดประมูลภายในปีนี้ “เรามีโอกาสเยอะมาก เพราะเราเป็นบริษัทในประเทศ และช่วงหลังการบินไทยก็สนับสนุนบริษัทในประเทศ และสินค้าของเรา รถรุ่นนี้ที่กำลังจะประมูลเป็นรุ่นพิเศษ เราเรียกว่ารุ่นโลเวอร์แคป ซึ่งเป็นดีไซน์ใหม่ซึ่งเรามีเทคโนโลยีและทำเรื่องนี้มาเยอะมาก ซึ่งเราคิดว่าเราน่าจะมีความได้เปรียบในตรงนี้ครับ” นายสุรเดช กล่าว
อย่างไรก็ตามบริษัทเตรียมขยายธุรกิจใหม่ คือการให้เช่ารถ โดยเป็นรถบัสและรถลำเลียงอาหาร ซึ่งปัจจุบันบริษัทมีการเจรจาอยู่กับลูกค้าหลายรายที่มีความต้องการเช่ารถรายละ 10-50 คัน คาดว่าจะเห็นความชัดเจนในช่วงไตรมาส 2/60
ขณะที่กลยุทธ์การดำเนินงานบริษัท ยังคงแผนการรักษาฐานลูกค้าเดิม และเร่งขยายฐานลูกค้าใหม่ เพื่อเพิ่มฐานรายได้ให้มีความมั่นคงมากยิ่งขึ้น และเตรียมเปิดศูนย์ซ่อมบำรุงรถใหญ่ให้บริการ 24 ชั่วโมงเน้นให้บริการครบวงจรแห่งแรกที่จังหวัดชลบุรี และวางแผนงานเตรียมเปิดให้ครบ 7 ศูนย์ กระจายให้ครอบคลุมพื้นที่ทั่วประเทศไทยภายในปี 2562
 